Idi gwa-gwa tho,
sema chakel a toon imeket chiwa piig na baybay,
mita ren sa-sa-ki liy bangked man,
et amta ra i nat ekiolop si Jesus cha disipolos to,
no diket sema iren disipolos to bengat i iyandogan chiwa bangka.
Nem gwara iriy echom a bangken ahay mothok alid siyodad na Tiberias.
Simalcheng ira ma bangked askang na enganan na too na tinapay nonta iyansalamat si Jesus cha Afo Chiyos.
Isonga,
idi mita iren ma too i nagwares Jesus tan disipolos tod man,
iyankeb-ong ired ma bangken bima-sil ired Capernaum say anafen ches Jesus.
May-arig Si Jesus Cha Mekan A Naengi-kan Na Biyag
Idi sipol na toos Jesus chiwa piig na baybay,
kigwan ched si-katho i “Maistoro,
empiyan i inmothok mod jay?”
Et insongbat Jesus i “Sejay a konen kod si-kayo,
podnon jowan anafaak tep engan kayo na tinapay et iyapsel kayo,
nat kagol a igwathan jo ira ma milagron sini-neng jo.
Say ipahat jo komen obdaen,
nat sema mekan a mebojok,
no diket sema mekan a onbayag a naengi-kan na biyag a nagwariy pengingkaan to.
Sema mengi-kan niwa mekan cha si-kayo,
si-kak a Anak na Too tep si Afo Chiyos a Awak,
in-i-kan toy karebengan kon mengemag niwan a sinjal a iyapolbaran toak.”
Et inbaga na too i “Ngoy obden a-magen mi say a-magen miy piyan Afo Chiyos?”
Insongbat Jesus i “Sema obden piyan Afo Chiyos a a-magen jo,
sejay a memati kayod si-kak a into-no tho di.”
Et inbaga ra mowan i “Ngoy sinjal a ibiybiy mod si-kawi say memati kawid si-kam?
Ngoy a-magen mon mas kaskasdaaw iy say pahan na too?
Tep angken si Moses,
idi nainbalnay toy afo-afo thayo led ma dogad a nagwariy toon naiyan-iya-iyan,
pikan to ira na manna.
Tep kigwan tod ma esel Afo Chiyos i ‘Pikan to ira na mekan a edafo did dangit.’ ”
Insongbat Jesus i “Sejay a konen kod si-kayo,
podnon nat si Moses i engi-kan ired ma afo-afo thayo la na mekan a edafo did dangit,
no diket si Awak.
Et sema kiyakan na afo-afo thayo nontan den edafod dangit,
nat sema podnon mekan a nain-i-kan Afo Chiyos cha si-kayo niman.
Tep sema podnon mekan a nain-i-kan Afo Chiyos,
si-katho ma sima-kod alid dangit a mengi-kan na biyag cha too.”
Et kigwan na too i “Afo,
pangaasim i-kani mo kawi na olay nitha mekan.”
Et kigwan Jesus i “Si-kak iwa mekan a naengi-kan na biyag a nagwariy pengingkaan to.
Sema naematid si-kak,
nat maofa-ofa tan nat ma-ma-kow.
Nem podnoy kigwan kod si-kayo nontan a angken mita yoak,
nat naemati kayo pay laeng cha si-kak.
Emiin a toon inpiyal Awak cha si-kak,
memati ired si-kak.
Et emiin a mematid si-kak,
nat chagchagen ko ira.
Tep sima-korak alid dangit,
nat say a-magen koy piyan ko,
no diket a-magen koy piyan Awak a engito-nod si-kak.
Et si Awak a engito-no did si-kak,
sema piyan ton a-magen ko,
kajoan kon emiin i toon inpiyal tod si-kak say nagwaren polos i ma-tiw,
no diket panpawil ko ira na kaonoran a akow.
Tep sejay i piyan Awak a emiin a toon meni-neng tan mematid si-kak a Anak to,
gwara did si-kariy biyag a nagwariy pengingkaan to.
Tan panpawil ko ira na kaonoran a akow.”
Et iyanriri ira ma Hodjos maypangkep Jesus tep kigwan to i “Si-kak i mekan a sima-kod alid dangit.”
Kigwan cha i “Nat sejay ayes Jesus a anak Joseph?
Sigoradon amta thayos aweto tan ineto.
Apay nga kigwan to i sima-kod alid dangit?”
Insongbat Jesus i “Enog i riri.
Say too,
mebedin bengat a mematid si-kak no si Awak a engito-nod si-kak,
siya-dathan toy nemnem niwa too say mebedin a memati.
Et sema iren memati,
panpawil ko ira na kaonoran a akow.
Tep gwariy insolat iren ma profiten kigwan to i ‘Emiin a too,
toroan iren Afo Chiyos.’
Et emiin a mengi-ngel na nakigwan Awak say metoroan ira ket,
memati ired si-kak.
Nem nat piyan kon a-seden i gwariy eni-neng Afo Chiyos a Awak tep nagwariy eni-neng cha si-katho,
malaksid cha si-kak bengat a edafod si-katho.
Sejay a konen kod si-kayo,
podnon sema mematid si-kak,
gwara did si-kathoy biyag a nagwariy pengingkaan to.
Tep si-kak i mekan a naengi-kan na biyag.
Sema iren afo-afo yo nontan da,
nakiyakan chiy manna chiwa dogad a nagwariy toon naiyan-iya-iyan,
nem etiy ngorechan ira.
Nem seja mekan a sima-kod alid dangit,
no kakanen na too,
eg meti-metiy.
Si-kak iwa sibibiyag a mekan a sima-kod alid dangit.
No kakanen na too ja mekan,
manbiyag na ingked ingka.
Seja mekan,
si-kathoy angel kon i-kan ko say mebedin a manbiyag i tothoo na ingked ingka.”
Idi inki-ngelan iren ma Hodjos i kigwan Jesus,
iyansosongbat iren kigwan cha i “Apay nga i-kan niwa tooy angel to say kakanen tayo?”
Isonga,
kigwan Jesus i “Sejay a konen kod si-kayo,
podnon si-kak a Anak na Too,
no nat kakanen jo ja angel ko tan nat inomen joy chalak,
nagwared si-kayoy biyag a nagwariy pengingkaan to.
Tep sema mengan na angel ko tan menginom na chalak,
si-kathoy gwariy biyag ton nagwariy pengingkaan to,
et panpawil ko na kaonoran a akow.
Tep sema angel koy podnon mekan tan sema chalak i podnon mainom.
Sema mengan na angel ko tan menginom na chalak,
on-onong cha si-kak tan on-onongak cha si-katho.
Si Awak a engito-no did si-kak,
si-kathoy naedafoan na biyag,
et gwared si-kak i podnon biyag kagol cha si-katho.
Sema toon mengan na angel ko,
inges to ngod si-katho tep gwared si-kathoy podnon biyag kagol cha si-kak.
Si-kak i podnon mekan a sima-kod alid dangit a nat inges to ma kiyakan na afo-afo thayo nontan da.
Tep sema iren afo-afo thayon engan niwa manna,
etiy ngorechan ira.
Nem sema toon mengan niyay a podnon mekan,
manbiyag na ingked ingka.”
Kigwan Jesus ira man nonta mantotorod synagog cha Capernaum.
Idi inki-ngelan iren ma disipolos Jesus i kigwan to,
chakel cha si-kariy engowan i “Enbel-at ira ja naintoro-toro tho.
Nagwara emoy mematin man.”
Amten Jesus i naiyanriri ira,
isonga inbaga thod si-kara i “Iyasnit kayo kagol niya intorok?
No setan ngarod,
nengoy gwared nemnem jo no si-nengen joak a Anak na Toon mankakayang cha edafoan ko?
Sema Ispirito Santoy naengi-kan na biyag.
Sema biyag,
nat naedafod kabaalan na too.
Sema iren kigwan kod si-kayo,
edafon emiin cha Ispirito Santo,
isonga sema kigwa-kigwan ko,
nain-i-kan toy biyag a nagwariy pengingkaan to no memati kayo.
Nem gwariy echom cha si-kayon nat naematid si-kak.”
Kigwan Jesus iwan tep amta tho wa ira ma nat ematid si-katho tan sema menraidor cha si-katho.
Et kigwan ngon Jesus i “Seman i kagol a engowanan kod si-kayo i say too,
mebedin bengat a mematid si-kak no itolok Awak.”
Kagol na engowanan Jesus niwan,
bintihan na chakel a disipolos to,
et nat nakiyadgwaan cha wa.
Isonga,
kigwan Jesus ired ma sawal na chegwen disipolos to i “Piyan jo ngon onbetik?”
Et insongbat Simon Peter i “Afo,
siyay onoran mi no nat si-kam?
Si-kam bengat iwa engipaamta na ese-esel a naengi-kan na biyag a nagwariy pengingkaan to.
Agpayson emati kawi wa tan amta wi i si-kam iwa Esantoan a into-no din Afo Chiyos.”
Et kigwan ngon Jesus i “Ahow,
pinispis tahejon sawal na chegwen disipolos ko,
nem gwariy sa-kid si-kayon dimonyo.”
Sema engibanagan Jesus,
si Judas a anak Simon Iscariot.
Tep angken si Judas i sa-kin sawal na chegwen disipolos,
si-katho di met laeng i menraidor cha Jesus.